Šibenska nestašica biblijskih razmjera: 10 grama marihuane u proljeće je koštalo 200, a sada 800 kuna! U proljeće ove godine na šibenskim ulicama mogli ste kupiti 10 grama marihuane za 200 kuna, a ovih dana dileri za istu količinu traže čak 800 kuna! Šibenčani koji se opuštaju uz dimove 'trave' kažu da se ne sjećaju kad je stanje na tržištu bilo gore, a najgore je to što čak ni tako skupe marihuane sve češće – uopće nema.

10.09.2015, 15:11h10.09.2015, 15:11hŠibenik IN

- Ovo je katastrofa! Pa ne mogu dati četvrtinu plaće za travu, kao da je suho zlato. Sad se u gradu pojavio neki hašiš i tip traži za kockicu od 10 grama 800 kuna. Ja stvarno ne pamtim kad je situacija bila ovako loša jer 'dima' je uvijek bilo, posebno kod nas u Dalmaciji gdje ta biljka fenomenalno uspijeva i uz ovoliko sunčanih dana u godini bere se marihuana izvrsne kakvoće – kaže šibenski pušač trave, razvojačeni branitelj koji je na preporuku liječnika odbacio lijekove za smirenje i već 10 godina 'duva'.

S obzirom da se marihuana obično bere krajem kolovoza i tijekom rujna, naš se sugovornik ipak nada da će se uskoro na šibenskom tržištu pojaviti ovogodišnja berba i da će cijene napokon pasti.

Sudeći po podacima koje smo dobili u Policijskoj upravi šibensko-kninskoj, oni nisu 'krivi' za nestašicu marihuane. Naime, od početka godine zaplijenili su tek nešto više od pola kilograma trave i ilegalnim poljoprivrednicima oduzeli ukupno 65 stabljika canabis sative. U istom razdoblju, zaplijenili su i 8,4 grama hašiša. Podsjetimo, u travnju prošle godine na jednom je brodu u šibenskom akvatoriju zaplijenjeno rekordnih 806 kilograma marihuane u jednom danu, a lani je u više navrata trava u zapakiranim balama nalažena po moru. Dobar dio te robe, koja je vjerojatno švercana negdje po Jadranu i zbog tko zna kakvih se razloga našla u moru, jedno je vrijeme masovno isplivavala na obalu oko Šibenika. Dobar dio zaplijenila je policija, ali još veći našli su 'sretni nalaznici'.

To što marihuane ovih dana nema ipak nije samo slučaj u Šibeniku, jer nestašica vlada cijelom Hrvatskom, ali i u zemljama u regiji Što je točan razlog, ne zna nitko, ali među konzumentima se šire priče da je nestašica krenula nakon lanjskog upada policije u albansko selo Lazaret gdje su dileri naveliko uzgajali, sadili i pakirali travu za tržište cijele Europe. Navodno su godišnje proizvodili i do 900 tona. Neki kažu da je nestašica uzrokovana klimom nepovoljnom za uzgoj, a postoji i teorija da je dosta marihuane namijenjeno našem tržištu posljednjih mjeseci zaplijenjeno diljem regije.

Sve se to događa u jeku najveće kampanje za legalizacijom marihuane u Hrvatskoj i u trenutku kad država legalizira njezinu medicinsku i industrijsku upotrebu.

Posjedovanje manjih količina marihuane za osobne potrebe u Hrvatskoj je zasad još uvijek prekršaj koji se sankcionira novčanim kaznama, ali radi uzgoja makar jedne jedine biljke i dalje prijeti zatvorska kazna.

Ako želite da se to promijeni, OVDJE potpišite peticiju za potpunu legalizaciju marihuane u Hrvatskoj, a ako imate poljoprivredne ambicije, što vam nikako ne preporučamo jer je to kazneno djelo, neke praktične savjete možete pročitate OVDJE.